ΓΡΑΠΤΗ ΕΡΩΤΗΣΗ P-0291/98 υποβολή: Konstantinos Hatzidakis (PPE) προς την Επιτροπή (5 Φεβρουαρίου 1998)

Θέμα: Σημαντικά προβλήματα αντιμετωπίζουν οι πατατοπαραγωγοί στην Κρήτη

Το τελευταίο διάστημα, έχει δημιουργηθεί μεγάλο πρόβλημα με την παραγωγή πατάτας στην Κρήτη και ιδίως στην ορεινή περιοχή Λασιθίου. Λόγω της εισαγωγής μολυσμένου πατατόσπορου από τη Δανία και την Ολλανδία προκλήθηκαν σημαντικές καταστροφές στη φετινή σοδειά, καθώς οι πατάτες που παρήχθησαν ουσιαστικά δεν μπορούν να αποθηκευτούν και να πουληθούν. Είναι δε τέτοια η φύση του προβλήματος που δεν είναι δυνατή ούτε και η εκ νέου καλλιέργεια με υγιή σπόρο. Για την αντιμετώπιση του προβλήματος η ελληνική κυβέρνηση έλαβε μία σειρά μέτρων που ανάμεσα σε άλλα προβλέπουν τη θέση σε «καραντίνα» της κρητικής πατάτας και των παράγωγων προϊόντων της καθώς και την απαγόρευση καλλιέργειας για τα επόμενα τρία χρόνια. Αυτό έχει ως συνέπεια να δημιουργηθούν σοβαρά οικονομικά προβλήματα στους παραγωγούς της περιοχής καθώς η πατάτα αποτελεί σχεδόν μονοκαλλιέργεια στο οροπέδιο Λασιθίου, ενώ οι δυνατότητες για άμεση στροφή σε άλλες καλλιέργειες κρίνονται μάλλον περιορισμένες. Με δεδομένα αυτά ερωτάται η Επιτροπή:

1. Ποιός ευθύνεται για τη θέση σε κυκλοφορία του μολυσμένου πατατόσπορου και ιδίως εάν θεωρεί η Επιτροπή ότι προκύπτουν ευθύνες των ελληνικών αρχών ή των αρμόδιων αρχών άλλων χωρών μελών της Ευρωπαϊκής Ένωσης για τη μη διενέργεια των απαιτούμενων ελέγχων κατά τη διακίνηση του προϊόντος;

2. Υπάρχει η δυνατότητα καταβολής κάποιου είδους αποζημίωσης ή έστω οικονομικής ενίσχυσης από την Ένωση για την ανακούφιση των παραγωγών από τη ζημιά που έχουν υποστεί ή αναμένεται να υποστούν;

3. Με δεδομένο ότι ο Κανονισμός 2051/97 ((EE L 287 της 21.10.1997, σελ. 13)) της 20ής Οκτωβρίου 1997 σχετικά με τη χορήγηση χρηματοδοτικής συμμετοχής από την Κοινότητα για «φυτοϋγειονομικό έλεγχο» δεν εφαρμόζεται άμεσα στην περίπτωση εισαγωγών από άλλες χώρες μέλη αλλά αφορά τρίτες χώρες, υπάρχει η δυνατότητα αναλογικής εφαρμογής του όταν πρόκειται για παρόμοιες περιπτώσεις ή υφίσταται γενικότερα κάποια άλλη δυνατότητα για την καταβολή κάποιου είδους ενίσχυσης για την καταπολέμηση των μολύνσεων για την εξυγίανση των αγροτεμαχίων;

4. Προβλέπεται η δυνατότητα παροχής οικονομικής ενίσχυσης από την Ένωση για την προσωρινή ή και πιο μόνιμη αναδιάρθρωση και στροφή των καλλιεργειών σε άλλα προϊόντα, εφόσον αυτό θεωρηθεί εφικτό από τους ειδικούς;

Απάντηση του κ. Fischler εξ ονόματος της Επιτροπής (4 Μαρτίου 1998)

H Eπιτροπή γνωρίζει το πρόβλημα που δημιουργήθηκε πρόσφατα στην Κρήτη σχετικά με την καλλιέργεια της πατάτας, και ιδίως στην ορεινή περιοχή του Λασιθίου.

Για να εκτιμήσει την κατάσταση, η Επιτροπή, στο πλαίσιο των φυτοϋγειονομικών αρμοδιοτήτων της, διοργάνωσε αποστολή εμπειρογνωμόνων στην Κρήτη, οι οποίοι διερεύνησαν την έκταση του προβλήματος επιτόπου και συγκέντρωσαν πληροφορίες για τις συνθήκες που ενδεχομένως προκάλεσαν τα κρούσματα της κορυνοβακτηρίωσης των γεωμήλων στην εν λόγω περιοχή. Στο στάδιο αυτό της έρευνας δεν είναι δυνατό να συναχθεί οριστικό συμπέρασμα σχετικά με τις τυχόν ευθύνες.

Η οδηγία 97/3/ΕΚ του Συμβουλίου ((ΕΕ L 27 της 30.1.1997 )) που τροποποιεί την οδηγία 77/93/ΕΟΚ του Συμβουλίου για τα μέτρα προστασίας κατά της εισαγωγής στην Κοινότητα οργανισμών επιβλαβών για τα φυτά ή τα φυτικά προϊόντα και κατά της εξάπλωσής τους στην Κοινότητα ((ΕΕ L 26 της 31.1.1997 )) περιλαμβάνει διατάξεις και λεπτομέρειες του συστήματος για τη χορήγηση κοινοτικής χρηματοδοτικής συνδρομής που αποσκοπεί στην κάλυψη των δαπανών που συνδέονται άμεσα με τα απαραίτητα ειδικά μέτρα τα οποία έχουν λάβει ή προτίθενται να λάβουν τα κράτη μέλη για την καταπολέμηση επιβλαβών οργανισμών, οι οποίοι εισήχθησαν από τρίτες χώρες ή από άλλες περιοχές της Κοινότητας, για να τους εξαλείψουν ή, εάν αυτό δεν είναι δυνατό, να τους περιορίσουν.

Ο κανονισμός (ΕΚ) αριθ. 2051/97 της Επιτροπής, ο οποίος προβλέπει πρόσθετους κανόνες που πρέπει να τηρούν τα κράτη μέλη κατά την εφαρμογή της εν λόγω κοινοτικής χρηματοδοτικής συνδρομής εφαρμόζεται, αντίθετα απ' ό,τι ισχυρίζεται το Αξιότιμο Μέλος του Κοινοβουλίου, και σε περιπτώσεις κατά τις οποίες οι επιβλαβείς οργανισμοί εισήχθησαν από άλλες περιοχές της Κοινότητας. Επομένως, δεν απαιτούνται αλλαγές στις σχετικές διατάξεις.'

Όσον αφορά την κοινοτική χρηματοδοτική ενίσχυση για προσωρινή ή μονιμότερη αναδιάρθρωση και για μετατροπή σε εναλλακτικές καλλιέργειες, όπως ζητά το Αξιότιμο Μέλος του Κοινοβουλίου, η Επιτροπή δεν είναι προς το παρόν σε θέση να απαντήσει και θα εξετάσει το θέμα περαιτέρω.